ข้อบังคับสภาทนายความ ว่าด้วยบัตรประจำตัวสมาชิกสภาทนายความ พ.ศ.2535

ข้อบังคับสภาทนายความ

ข้อบังคับสภาทนายความ
ว่าด้วยบัตรประจำตัวสมาชิกสภาทนายความ
พ.ศ. ๒๕๓๕

อาศัยอำนาจตามความในมาตรา ๒๗ (๓) (จ)
และด้วยความเห็นชอบของสภานายกพิเศษแห่งสภาทนายความตามมาตรา ๒๘
แห่งพระราชบัญญัติทนายความ พ.ศ. ๒๕๒๘
คณะกรรมการสภาทนายความออกข้อบังคับว่าด้วยบัตรประจำตัวสมาชิกสภาทนายความ
ไว้ต่อไปนี้

ข้อ ๑ 
ข้อบังคับนี้เรียกว่า ข้อบังคับสภาทนายความ ว่าด้วยบัตรประจำตัวสมาชิกสภาทนายความ
พ.ศ. ๒๕๓๕

ข้อ ๒[๑] 
ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษา เป็นต้นไป

ข้อ ๓ 
ให้ยกเลิกข้อบังคับสภาทนายความ ว่าด้วยบัตรประจำตัวสมาชิกสภาทนายความ พ.ศ.
๒๕๒๙

ข้อ ๔ 
ให้สภาทนายความออกบัตรประจำตัวสมาชิกสภาทนายความให้แก่สมาชิกสภาทนายความพร้อมกับใบอนุญาตให้เป็นทนายความ
โดยไม่ต้องยื่นคำขอ
ในกรณีใบอนุญาตให้เป็นทนายความประเภท ๒ ปี
ให้ใช้บัตรประจำตัวสีน้ำเงินอ่อน ให้บัตรประจำตัวดังกล่าวสิ้นอายุพร้อมกับใบอนุญาตให้เป็นทนายความและให้ออกบัตรประจำตัวใหม่พร้อมกับการต่อใบอนุญาตให้เป็นทนายความ
ในกรณีใบอนุญาตให้เป็นทนายความประเภทตลอดชีพ
ให้ใช้บัตรประจำตัวมีสีแดง
ให้บัตรประจำตัวดังกล่าวสิ้นอายุและให้ออกบัตรใหม่ทุกครั้งเมื่อครบกำหนด ๖ ปี นับตั้งแต่วันออกบัตร

ข้อ ๕ 
บัตรประจำตัวสมาชิกสภาทนายความ
เป็นหลักฐานแสดงว่าผู้ถือบัตรเป็นทนายความและเป็นสมาชิกสภาทนายความ
กรณีบัตรประจำตัวสมาชิกสภาทนายความสูญหายหรือชำรุดเสียหายในสาระสำคัญให้ผู้ถือบัตรขอออกบัตรใหม่ได้

ข้อ ๖ 
บัตรประจำตัวสมาชิกสภาทนายความ ให้มีขนาด ๙ x ๖ เซนติเมตร
มีรูปตราสภาทนายความขนาดเส้นผ่าศูนย์กลาง ๑ เซนติเมตร
สีขาวเป็นลายพื้นของบัตรทั้งด้านหน้า และด้านหลัง
และมีตราสภาทนายความขนาดเส้นผ่าศูนย์กลาง ๓ เซนติเมตร สีแสดอยู่กลางบัตรด้านหลัง

ข้อ ๗ 
บัตรประจำตัวสมาชิกสภาทนายความ ต้องมีรายการ ดังนี้
(๑) ด้านหน้าบัตร
ก. ชื่อตัว ชื่อสกุล ของผู้ถือบัตร
ข. เลขหมายใบอนุญาตให้เป็นทนายความ
ค. รูปถ่ายของผู้ถือบัตรประจำตัวขนาด ๒.๕ x ๒ เซนติเมตร
ง. วัน เดือน ปีเกิด ของผู้ถือบัตร
จ. ภูมิลำเนาตามทะเบียนบ้านของผู้ถือบัตร
ฉ. ลายมือชื่อผู้ถือบัตร
ช. ลายมือชื่อนายกสภาทนายความ
(๒) ด้านหลังบัตร
ก. มีคำว่า บัตรประจำตัวสมาชิกสภาทนายความ
ข. ประเภทสมาชิกสภาทนายความ
ค. ชื่อและที่อยู่ของสำนักงาน
ง. วันออกบัตร
จ. วันบัตรหมดอายุ
ฉ. ลายมือชื่อนายทะเบียนสภาทนายความ

ข้อ ๘ 
ให้ผู้ถือบัตรประจำตัวสมาชิกสภาทนายความประเภท ๒ ปี ซึ่งออกตามข้อบังคับสภาทนายความ
ว่าด้วยบัตรประจำตัวสมาชิกสภาทนายความ พ.ศ. ๒๕๒๙ และบัตรประจำตัวยังไม่สิ้นอายุ ให้มีผลใช้ได้จนกว่าบัตรประจำตัวจะสิ้นอายุ
และให้นายทะเบียนสภาทนายความออกบัตรประจำตัวใหม่พร้อมกับการต่ออายุใบอนุญาตให้เป็นทนายความตามความในมาตรา
๓๙ แห่งพระราชบัญญัติทนายความ พ.ศ. ๒๕๒๘
ในกรณีผู้ถือบัตรประจำตัวสมาชิกสภาทนายความประเภทตลอดชีพ
ซึ่งออกตามข้อบังคับสภาทนายความ ว่าด้วยบัตรประจำตัวสมาชิกสภาทนายความ พ.ศ. ๒๕๒๙
ให้ยื่นคำขอเปลี่ยนบัตรประจำตัวต่อนายทะเบียนสภาทนายความ ภายในกำหนด ๑๘๐ วัน
นับแต่วันที่ข้อบังคับฉบับนี้มีผลใช้บังคับ

ประกาศ ณ วันที่ ๑๓ สิงหาคม พ.ศ. ๒๕๓๕
สัก  กอแสงเรือง
นายกสภาทนายความ

หมายเหตุ :- เหตุผลในการประกาศใช้ข้อบังคับสภาทนายความฉบับนี้ คือ
เนื่องจากบัตรประจำตัวสมาชิกสภาทนายความที่ออกตามข้อบังคับสภาทนายความ ว่าด้วยบัตรประจำตัวสมาชิกสภาทนายความ
พ.ศ. ๒๕๒๙
เพื่อประโยชน์ของสมาชิกสภาทนายความในการใช้เป็นหลักฐานแสดงตนว่าเป็นสมาชิกสภาทนายความในการติดต่อกับสภาทนายความ
หน่วยราชการในกระบวนการยุติธรรม หน่วยราชการ และสถาบันอื่น ๆ
แต่ปรากฏว่าสาระสำคัญในรายละเอียดของบัตรประจำตัวสมาชิกสภาทนายความดังกล่าว
ยังไม่เพียงพอและเป็นที่ยอมรับเชื่อถือของหน่วยงานราชการหรือสถาบันบางแห่ง ดังนั้น
สภาทนายความจึงได้พิจารณาและออกข้อบังคับสภาทนายความ
ว่าด้วยบัตรประจำตัวสมาชิกสภาทนายความ พ.ศ. ๒๕๓๕
โดยกำหนดให้บัตรต้องระบุรายละเอียด ชื่อ ชื่อสกุล วัน เดือน ปี เกิด และภูมิลำเนาตามทะเบียนบ้าน
ตลอดจนชื่อ สำนักงานและที่อยู่สำนักงาน ของผู้ถือบัตร ไว้ด้วย

ดลธี/ผู้จัดทำ
๒ พฤศจิกายน ๒๕๕๓
นฤดล/ผู้ตรวจ
๑๑ มกราคม ๒๕๕๓

[๑] ราชกิจจานุเบกษา
เล่ม ๑๐๙/ตอนที่ ๑๐๘/หน้า ๔๐/๑๖ ตุลาคม ๒๕๓๕